Romeo Stavarache, fostul primar al Bacăului, poate ieși din închisoare. Magistrații Tribunalului Vaslui au respins, joi, contestaţia DNA la decizia Judecătoriei Vaslui care prevedea faptul că Stavarache poate fi eliberat condiţionat, transmite Mediafax.





Magistraţii Tribunalului Vaslui au respins joi contestaţia DNA în dosarul privind eliberarea condiţionată a lui Romeo Stavarache.





„S-a respins ca nefondată contestaţia formulată de DNA împotriva sentinţei penale (...), pronunțată de Judecătoria Vaslui, pe care o menţine", se arată în încheierea de şedinţă.





În iunie, magistrații Judecătoriei Vaslui au decis eliberarea condiționată a fostului primar al Bacăului, însă decizia nu era definitivă.





Romeo Stavarache a fost condamnat în noiembrie 2017 la 4 ani de închisoare pentru luare de mită. Acesta și-a ispășit pedeapsa în Penitenciarul Vaslui.





DNA dispusese, în iulie 2014, trimiterea în judecată a lui Romeo Stavarache pentru mai multe infracțiuni de luare de mită care ar fi fost comise în perioada 2008-2011, suma totală imputată edilului depășind 2,3 milioane de lei.





Potrivit DNA, în perioada 2008 – 2011 Romeo Stavarache, direct sau indirect, a cerut şi primit de la patru oameni de afaceri mai multe sume de bani. Astfel, la începutul anului 2008 a pretins de la administratorul unor societăţi comerciale să îi fie remis un procent de 50% din valoarea decontată de Primăria Bacău, aferentă fiecărui stâlp de iluminat public la care firma administrată de acesta efectua lucrări în baza contractului încheiat cu această instituţie, valoare care era de 38 de euro/stâlp. În baza acestei solicitări, în perioada martie 2008 – octombrie 2011 Stavarache a primit, prin intermediul mai multor societăţi comerciale şi asociaţii sportive, suma totală de 810.670 de lei.





În luna ianuarie 2009, primarul Stavarache a cerut unui alt om de afaceri suma de 150.000 de lei, pentru ca societăţii comerciale administrate de acesta să îi fie atribuit un contract privind executarea de lucrări tehnico-edilitare. Banii au fost primiţi în două tranşe, prin intermediul unei asociaţii sportive.





În luna aprilie 2009, Stavarache a pretins de la acelaşi om de afaceri un procent de 10% din valoarea unui contract de antrepriză generală, încheiat între această societate şi Agenţia Naţională pentru Locuinţe Bucureşti, având ca obiect construcţia unui bloc cu 45 de locuinţe în Bacău, lucrare în valoare de 2.688.769,90 de euro, inclusiv TVA. În baza acestei solicitări, în perioada aprilie 2008 – septembrie 2011, primarul Bacăului a primit de la omul de afaceri, prin intermediul mai multor societăţi comerciale şi asociaţii sportive, suma totală de 1.259.789,03 de lei.





Procurorii DNA susțineau că în martie 2010 Stavarache i-a solicitat administratorului unei societăţi comerciale să încheie contracte de publicitate cu o anumită firmă, pentru ca primăria să îşi execute în mod corespunzător obligaţiile care decurgeau din contractul de gestiune al serviciului public de salubrizare a municipiului Bacău încheiat cu această societate. În baza acestei solicitări, au fost încheiate două contracte, în lunile martie 2010 şi aprilie 2011, în baza cărora omul de afaceri a plătit sumele de 40.000 de lei, respectiv 30.000 de lei.





De asemenea, în perioada martie – aprilie 2009, împreună cu o altă persoană, primarul i-a solicitat unui om de afaceri suma de 100.000 lei cu titlu de sponsorizare a unei asociaţii sportive, în schimbul eliberării unui certificat de urbanism, bani care au fost primiţi în 24 aprilie 2009.